შარლ ერმიტი

შარლ ერმიტი (ფრანგ. Charles Hermite; დ. 24 ქირსეთუთა, 1822, დიოზი, მოზელი, საფრანგეთი — ღ. 14 ღურთუთა, 1901, პარიზი, საფრანგეთი) — ფრანგი მათემატიკოსი. თიში მენცარული რკვიებეფი უმოსო ორხველუდჷ ალგებრას, რიცხუეფიშ თეორიას, კვადრატულ ფორმეფს, ინვარიანტული თეორიას, ორთოგონალურ პოლინომიალეფს დო ელიფსურ ფუნქციეფს.

შარლ ერმიტი გურაფულენდჷ კოლეჯ-დე-ნანსის დო უკულ პარიზის, ჰენრიხ IV-შ დო ლუდოვიკო დიდიშ ლიცეუმეფს. ართ პერიოდის ერმიტი გურაფულენდჷ პარიზიშ პოლიტექნიკურ სკოლას, ნამუთ ვაუთებუ. ერმიტიქ მაართა მენცარული ნაჭარეფი 1840-იან წანეფს გჷმაბჟინუ. რდჷ პოლიტექნიკური სკოლაშ დო პარიზიშ უნივერსიტეტიშ მათემატიკაშ პროფესორი. 1862-1873 წანეფს მუშენდჷ პარიზიშ უმაღალაშ ნორმალურ სკოლას ხოლო.

მათემატიკას ერმიტიშ ჯოხონობაშ რე: ერმიტიშ პოლინომიალეფი, ერმიტიშ ინტერპოლაცია, ერმიტიშ ნორმალური ფორმა, ერმიტიშ ოპერატორი დო ერმიტიშ კუბიკური სპლაინი.

შარლ ერმიტი რდჷ მაართა მათემატიკოსი ნამუქჷთ დანტკიცჷ ნამდა e ტრანსცენდენტური რიცხუ რე. ერმიტიშ მეთოდეფი გჷმირინუ ფერდინანდ ფონ ლინდემანქ π-შ ტრანსცენდენტურობაშ ნტკიცებაშო.

შარლ ერმიტი რდჷ საპატიო ლეგიონიშ ორდენიშ დიდი ოფიცერი, საფრანგეთიშ მენცარობეფიშ აკადემიაშ დო ლონდონიშ ომაფე ჯარალუაშ მაკათური.

გიშნაგორა პუბლიკაციეფი
 "Sur quelques applications des fonctions elliptiques", Paris, 1855.
 "Cours d'Analyse de l'École Polytechnique. Première Partie", Paris: Gauthier–Villars, 1873.
 "Cours professé à la Faculté des Sciences", edited by Andoyer, 4th ed., Paris, 1891.
 "Correspondance", edited by Baillaud and Bourget, Paris, 1905, 2 ტომი 
 "Œuvres de Charles Hermite", edited by Picard for the Academy of Sciences, 4 ტომი., Paris.
 "Œuvres de Charles Hermite", reissued by Cambridge University Press, 2009; ISBN 978-1-108-00328-5.

რესურსეფი ინტერნეტის

 შარლ ერმიტი ენციკლოპედია ბრიტანიკას

კატეგორია:ფრანგეფი
კატეგორია:ფრანგი მათემატიკოსეფი